作者:魏了翁
標題:賀新郎
內容:只記來時節。又三年、朱煒過了，恰如時霎。獨立薰風蒼涼外，笑傍環湖花月。多少事、欲拈還輟。扶木之陰三千丈，遠茫茫、無計推華髮。容易過，三十八。此身待向清尊說。似江頭、泛乎不繫，扁舟一葉。將我東西南北去，都任長年旋折。風不定、川雲如撇。惟有君恩渾未報，又故山、猿鶴催歸切。將進酒，緩歌闋。